KIRJALLINEN KYSYMYS E-0466/00 esittäjä(t): Daniel Varela Suanzes-Carpegna (PPE-DE) komissiolle. Euroopan komission politiikka, jolla pannaan täytäntöön EU:n talousarvio vuodelle 2000 vähemmistökielten ja alueellisten kielten suojelemisen ja edistämisen osalta.



Virallinen lehti nro 330 E , 21/11/2000 s. 0166 - 0167



KIRJALLINEN KYSYMYS E-0466/00 esittäjä(t): Daniel Varela Suanzes-Carpegna (PPE-DE) komissiolle (24. helmikuuta 2000) Aihe: Euroopan komission politiikka, jolla pannaan täytäntöön EU:n talousarvio vuodelle 2000 vähemmistökielten ja alueellisten kielten suojelemisen ja edistämisen osalta EU:n budjettivallan käyttäjät eli parlamentti ja neuvosto päättivät yhteisön talousarviossa vuodelle 2000 budjettivaroista, jotka on varattu vähemmistökielten ja alueellisten kielten edistämiseen ja suojelemiseen. Budjettikohta B3-1003N koskee valmistelevia toimia yhteisön kielellisen monimuotoisuuden tukemiseksi tietoyhteiskunnassa, ja siinä todetaan käytännössä, että sen 2 miljoonan euron määrärahojen tavoitteena on tukea yhteisön kielellistä monimuotoisuutta (mukaan luettuna alueelliset kielet ja vähemmistökielet) tietoyhteiskunnan puitteissa sekä rahoittaa valmistelevia toimenpiteitä, joiden tarkoituksena on nimetä vuosi 2001 eurooppalaiseksi kielten vuodeksi, mukaan luettuna viittomakielet. Voiko komissio ilmoittaa, mikä konkreettinen summa näistä 2 miljoonasta eurosta on tarkoitettu yhteisön vähemmistökielien suojeluun ja turvaamiseen, sekä eritellä, miten kyseinen summa jakautuu edellä mainittujen perustavoitteiden kesken? Voiko komissio antaa tietoja kyseisen budjettikohdan täytäntöönpanoon sovellettavasta menettelystä? Voiko komissio ilmoittaa, mistä lähtien on mahdollista esittää konkreettisia hankkeita, jotka voivat saada rahoitusta, joka on tarkoitettu vähemmistökielien edistämiseen ja säilyttämiseen? Voiko komissio antaa tietoja suuntaviivoista tai ohjeista sekä vaatimuksista, jotka kyseisten hankkeiden on täytettävä saadakseen yhteisön rahoitusta? Voiko komissio ilmoittaa, milloin lopulta valituiksi tulleet hankkeet saavat niille myönnetyn yhteistön rahoituksen? Voiko komissio ilmoittaa muista EU:n vuoden 2000 talousarvion summista tai määristä, jotka on jossakin muodossa tarkoitettu vähemmistökielien ja alueellisten kielien edistämiseen ja suojelemiseen, sekä eritellä niiden määrät? Viviane Redingin komission puolesta antama vastaus (19. huhtikuuta 2000) Budjettikohta B-1003 Valmistelevat toimet yhteisön kielellisen monimuotoisuuden edistämiseksi tietoyhteiskunnassa on talousarvion selvitysosan mukaan tarkoitettu yhteisön kielellisen monimuotoisuuden edistämiseen, mukaan luettuina alueelliset kielet ja vähemmistökielet. Se on tarkoitettu kattamaan myös eurooppalaiseen kielten teemavuoteen liittyvien valmistelevien toimien rahoitus. Komissio pyysi alun perin eurooppalaisen kielten teemavuoden valmisteluun 4 miljoonaa euroa. Sen tähden komissio aikoo käyttää lopulta myönnetyn 2 miljoonan euron summan kokonaisuudessaan eurooppalaista kielten teemavuotta valmisteleviin toimiin. Vuonna 2000 käytössä oleva rajallinen talousarvio antaa mahdollisuuden kattaa ainoastaan kiireelliset menot, joita ei voida siirtää vuoteen 2001. Tällaisia ovat lähinnä tiedotuskampanja ja teemavuoden käynnistämistapahtumat. Tiedotuskampanja rahoitetaan tarjouskilpailun perusteella ja käynnistämistapahtumat puolestaan tapahtumat järjestävien jäsenvaltioiden ehdotusten pohjalta. Komissio on aina korostanut, että suuri osa teemavuoden tapahtumista ei kohdistu mihinkään tiettyyn kieleen. Kaikilla teemavuotta koskevassa päätöksessä määritellyillä kielillä on kuitenkin oma paikkansa. Komissiolla on aikomus julkaista syksyn kuluessa ehdotuspyyntö sellaisten hankkeiden löytämiseksi, jotka saisivat tukea vuoden 2001 talousarviosta. Ehdotuspyynnön tekstiä laaditaan parhaillaan. Hyväksytyistä hankkeista ilmoitetaan heti, kun valinta- ja rahoitussitoumusmenettely on saatu päätökseen. Tarvittaessa vuonna 2001 julkaistaan toinen ehdotuspyyntö. Mitä tulee kielelliseen monimuotoisuuteen tietoyhteiskunnassa, komissio aikoo julkaista tämän vuoden huhtikuun lopussa ehdotuspyynnön toimista, joilla valmistellaan yhteistä jatkoa MLIS-ohjelmalle (monikielinen tietoyhteiskunta) ja INFO 2000 -ohjelmalle. Nämä toimet voivat periaatteessa koskea kaikkia kieliä, myös alue- ja vähemmistökieliä, jos se on perusteltua ehdotetun toimen tavoitteiden kannalta ja jos se sopii mainitun ehdotuspyynnön alaan.